**УСТАВ**

**НА СДРУЖЕНИЕ С НЕСТОПАНСКА ЦЕЛ**

**НАРОДНО ЧИТАЛИЩЕ „ДИМИТЪР ИВАНОВ ПОЛЯНОВ - 1870”**

**СЕЛО ГАРВАН, ОБЩИНА СИТОВО, ОБЛАСТ СИЛИСТРА**

**ОБЩИ ПОЛОЖЕНИЯ**

Чл.1 С този устав се урежда учредяването, устройството, управлението, дейността, имуществото, финансирането и издръжката на Сдружение с нестопанска цел Народно читалище „Димитър Иванов Полянов - 1870”.

Чл. 2 (1) Сдружението с нестопанка цел Народно читалище „Димитър Иванов Полянов - 1870” е самоуправляващо се сдружение, което работи на територията на област Силистра. В неговата дейност могат да участват всички физически лица, без оглед на ограничения на възраст, пол,политически и религиозни възгледи и етническо самосъзнание.

(2)Сдружението е юридическо лице с нестопанска цел, осъществяващо дейност в обществена полза, изпълнява и държавни културно-просветни задачи. То се представлява от Председателя и секретаря на Настоятелството заедно и по отделно.

**СЕДАЛИЩЕ И АДРЕС**

Чл.3 Седалището и адресът на управление на Сдружение с нестопанска цел Народно читалище „Димитър Иванов Полянов - 1870” е в село Гарван, община Ситово, област Силистра.

**ЦЕЛИ И ДЕЙНОСТИ**

Чл. 4 (1) Целите на Сдружение с нестопанка цел Народно читалище „Димитър Иванов Полянов - 1870” са да задоволява потребностите на гражданите свързани с:

1. Развитие и обогатяване на културния живот, социалната и образователната дейност в населеното място, където осъществява дейността си;

2. Запазване на обичаите и традициите на българския народ;

3. Разширяване на знанията на гражданите и приобщаването им

към ценностите и постиженията на науката, изкуството и културата;

4. Възпитаване и утвърждаване на националното самосъзнание;

5. Оказване на помощ и подкрепа на деца и възрастни хора от рискови групи, чрез предоставяне на различни социални услуги и достъп до информация.

(2) За постигане на целта сдружението да извършва основни дейности като:

1. Уреждане и поддържане на библиотека, читалня и видеотека;

2. Развитие и подпомагане по любителското художествено творчество;

3. Организиране на школи, кръжоци, курсове, клубове, кино и видео показ, празненства, концерти, чествания и младежки дейности;

4. Събиране и разпространение на знания за родния край;

5. Създаване и съхраняване на музейни колекции съгласно Закона за културното наследство;

6. Предоставяне на компютърни и интернет услуги.

(3) Развива и допълнителна стопанска дейност, свързана с предмета на основната дейност, в съответствие с действащото законодателство, като използват приходите от нея за постигане на определените в устава цели. Сдружението не разпределя печалба.

(4) Сдружението няма право да предоставят собствено или ползването от его имущество възмездно или безвъзмездно;

1. За хазартни игри и нощни заведения;

2. За дейност на нерегистрирани по Закона за вероизповеданията религиозни общности и юридически лица с нестопанска чел на такива общности;

3. За постоянно ползване от политически партии и организации.

(5) Предоставяне социални услуги на хора от рискови групи, като организира дейности свързани с изграждане на дневни центрове, кризисни центрове, социална рехабилитация и интеграция, и други дейности съгласно Закона за социално подпомагане и правилника за неговото приложение.

Чл. 5(1) Сдружението може да се съюзи с други културни институции и социални организации за защита на своите интереси и провеждане на съвместни дейности и инициативи.

(2) Сдружението работи в тясно взаимодействие с учебни заведения, културни институции, обществени и други организации, които извършват културно-просветна работа и социална дейност.

(3) Сдружението поддържа отношения на сътрудничество и координация с държавни органи и организации, на които закона възлага определени задължения.

**УЧРЕДЯВАНЕ**

Чл. 6(1) Сдружението с нестопанска цел Народно читалище „Димитър Иванов Полянов- 1870” се учредява най- малко от 50 дееспособни лица, които вземат решение на учредително събрание.

(2) Учредителното събрание приема устава на сдружението и избира органи. Уставът урежда:

а/ Наименованието;

б/ Седалището;

в/ Целите;

г/ Източниците на финансиране;

д/ Органите на управление и контрол, техническите правомощия на избирането им, реда на свикването им и вземането на решения;

е/ Начина за приемане на членове и прекратяване на членството, както и реда за определяне на членския внос.

**ЧЛЕНСТВО**

Чл. 7 (1) Членуването в сдружението е доброволно.

(2) Кандидатът подава писмено заявление до настоятелството, в която декларира, че е запознат с Устава до приема. Кандидатите - юридически лица представляват, освен молба, преписи от документите си за регистрация и решението на управителните си органи за членство в сдружението.

(3) Всеки член има право да бъде информиран за дейността на сдружението, да се ползва от имуществото му и от резултати от дейността му.

(4) Всеки член на сдружението е длъжен да заплаща редовно членския си внос до края на първото тримесечие на календарната година.

(5) Членските права и задължения са непрехвърлими и не преминават върху други лица.

(6) Членовете на сдружението са длъжни да спазват устава.

(7) Членовете на сдружението са длъжни да участват активно в дейността му, да пазят и обогатяват имуществото.

Чл. 8 (1) Членовете на сдружението са индивидуални, колективни и почетни.

(2) Индивидуалните членове са български граждани. Те биват действителни и спомагателни:

а/ действителните членове са лица, навършили 18 години, които участват в дейността на сдружението, редовно плащат определения по устав членски внос до края на първото тримесечие на календарната година и имат право да избират и да бъдат избирани;

б/ спомагателните членове са лица до 18 години, които нямат право да избират и да бъдат избирани. Те имат право на съвещателен глас.

(3) Колективните членове съдействат за осъществяване целите на сдружението, подпомагат дейностите, поддържането на материалната база и имат право на един глас в общото събрание.

Колективни членове могат да бъдат:

1. Професионални организации;

2. Стопански дружества;

3. Търговски дружества;

4. Кооперации и сдружения;

5. Културно-просветни и любителски клубове и творчески колективи.

(4) Почетни членове могат да бъдат български и чужди граждани с изключителни заслуги за сдружението.

Чл. 9 Прекратяване на членството се извършва чрез:

1. Изключване на съответния член на сдружението от общото събрание по предложение на настоятелството, за системни нарушения на устава на сдружението и злоупотреба с името на Сдружението Народно читалище „Димитър Иванов Полянов- 1870” село Гарван, както и поради незаплащане на определения от общото събрание членски внос.

2. По писмена молба на съответния член на сдружението, адресирана до настоятелството.

3. Поради смърт на съответния член на сдружението или поставянето му под пълно запрещение.

4. С прекратяването на юридическото лице при колективните членове.

**УСТРОЙСТВО И УПРАВЛЕНИЕ НА СДРУЖЕНИЕТО**

Чл. 10 Органи на сдружението са:

1. Общото събрание;

2. Настоятелството;

3. Проверителната комисия.

Чл. 11 (1) Върховен орган на сдружението е общото събрание.

(2) Общото събрание на сдружението се състои от всички членове на сдружението, имащи правото на глас.

Чл. 12 (1) Общото събрание:

1. Изменя и допълва устава;

2.Избира и освобождава членовете на настоятелството, проверителната комисия и председателя;

3.Приема вътрешните актове, необходими за организацията на дейността на сдружението;

4.Изключва членове на сдружението по предложение на настоятелството, на основание Чл. 9 т. 1 от Устава на Сдружение Народно читалище „Димитър Иванов Полянов - 1870”;

5. Приема основни насоки на дейността на сдружението;

6. Взема решения за членуване или за прекратяване на членството в сдружението или други организации;

7. Приема бюджета на сдружението;

8. Приема годишния отчет за дейността на сдружението;

9. Определя размера на членския внос по предложение на настоятелството на сдружението;

10. Отменя решения на органи на сдружението, които противоречат на закона, устава или други вътрешни актове, регламентиращи дейността на сдружението.

11. Взема решение за откриване на клонове на сдружението след съгласуване с общината;

12. Взема решение за прекратяване на сдружението;

13. Взема решения за отнасяне до съда на незаконосъобразни дейности на ръководството или отделни членове.

(2) Решенията на общото събрание са задължителни за другите органи на сдружението.

Чл. 13 Правата по т.1, т.2, т. 4, т.8, т.10, т.12 не могат да се възлагат на други органи на сдружението.

Чл. 14 Решенията на Общото събрание се вземат с явно гласуване и са задължителни за другите органи на сдружението.

Чл. 15 Решенията на Общото събрание подлежат на съдебен контрол относно тяхната законосъобразност и съответствие с устава.

Чл. 16 (1) Общото събрание на сдружението се свиква от настоятелството най-малко веднъж годишно. Извънредно общо събрание може да бъде свикано по решение на настоятелството, по искане на проверителната комисия или на една трета от членовете на сдружението с право на глас. При отказ на настоятелството да свика извънредно общо събрание, до 15 дни от постъпването на искането, проверителната комисия или една трета от членовете на сдружението с право на глас могат да свикат извънредно общо събрание от свое име.

(2) Поканата за общо събрание трябва да съдържа дневен ред, дата, часа и мястото на провеждането му и по чия инициатива то се свиква. Тя трябва да бъде получена не по-късно от 7 дни преди датата на провеждането. В същия срок на общодостъпни места трябва да бъде обявено и съобщение за събранието.

(3) Общото събрание е законно, ако присъстват най-малко половината от имащите право на глас членове на сдружението. При липса на кворум, събранието се отлага с един час. Събранието е законно, ако на него присъстват не по-малко от една трета от членовете при редовно общо събрание и не по-малко от половината плюс един от членовете при извънредно общо събрание.

(4) Решенията по Чл. 12, ал.1, т.1, т.4, т. 10, т. 11 и т. 12 се вземат с мнозинство от две трети от всички членове. Останалите решения се вземат с мнозинство при повече от половината от присъстващите членове.

(5) Две трети от членовете на общото събрание на народното читалище могат да предявяват иск пред окръжен съд по седалището на читалището за отмяна на решение на общото събрание, ако то противоречи на закона или устава.

(6) Искът се предявява в едномесечен срок от узнаването на решението, но не по-късно от една година от датата на вземането на решението.

(7) Прокурорът може да иска от окръжния съд по седалището на читалището да отмени решение на общото събрание, което противоречи на закона или устава, в едномесечен срок от узнаване на решението, но не по-късно от една година от датата на вземане на решението.

Чл. 17 (1) Всеки член на общото събрание има право на един глас.

(2) По въпроси, които не са включени в дневния ред, не може да се вземат решения.

**НАСТОЯТЕЛСТВО**

Чл.18 (1) Изпълнителен орган на читалището е настоятелството, което се състои най-малко от трима членове, избрани за срок до 3 години. Същите да нямат роднински връзки по права и съребрена линия до четвърта степен.

(2) Настоятелството:

а/ Свиква общо събрание;

б/ Осигурява изпълнението на решенията на общото събрание;

в/ Подготвя и внася в общото събрание проект за бюджета на сдружението и утвърждава щата му;

г/ Подготвя и внася в общото събрание отчет за дейността на сдружението;

д/ Назначава секретаря на сдружението, утвърждава длъжностната му характеристика и определя трудовото му възнаграждение;

е/ Настоятелството взема решение с обикновено мнозинство повече от половината на членовете си;

ж/ Приема членове на сдружението по тяхно писмено заявление, с което те заявяват, че приемат устава на сдружението и са съгласни с определения от общото събрание членски внос. приемането на нови членове се извършва най-късно до седем дни преди провеждането на годишното отчетно-изборно събрание на сдружението;

з/ Взема решения за сключване на договори със специалисти и други лица, необходими за осъществяване на дейността на сдружението;

и/ Взема решения по всички въпроси, които по закон или съгласно устава не спадат в правата на друг орган.

(3) Настоятелството може да взема решения, ако на заседанието присъстват повече от половината от неговите членове.

(4) Присъстващо е и лице, с което има двустранна телефонна или друга връзка, гарантираща установяването на личността му и позволяваща участието в обсъждането и вземането на решения. Гласуването на този член се удостоверява в протокола от председателстващия заседанието.

(5) Настоятелството взема решенията си с мнозинство повече от половината от членовете си.

(6) Настоятелството може да вземе решение и без да бъде провеждано заседание, ако протоколът от взетото решение бъде подписан без забележки и възражения от всички членове на настоятелството.

**ПРЕДСЕДАТЕЛ**

Чл. 19 (1) Председателят на сдружението е член на настоятелството и си избира от общото събрание за срок от 3 години с граждански или трудов договор определен от Настоятелството съобразно цялостната дейност на сдружението.

(2) Председателят:

а/ Организира дейността на сдружението съобразно закона, устава и решенията на общото събрание;

б/ Представлява сдружението;

в/ Свиква и ръководи заседания на настоятелството и председателства общото събрание;

г/ Ръководи текущата дейност на сдружението;

д/ Отчита дейността си пред настоятелството;

е/ Сключва и прекратява трудовите договори със служителите съобразно бюджета на сдружението и въз основа решение на настоятелството.

**ПРОВЕРИТЕЛНА КОМИСИЯ**

Чл. 20 (1) Проверителната комисия се състои най-малко от трима членове избирани за срок от 3 години.

(2) Членовете на проверителната комисия не могат да бъдат лица, които са в трудово-правни отношения със сдружението или са роднини на членовете на настоятелството по правна линия - съпрузи, братя, сестри и роднини по сватовство от първа степен.

(3) Проверителната комисия осъществява контрол върху дейността на настоятелството, председателя и секретаря по спазването на закона, устава и решенията на общото събрание.

(4) При констатирани нарушения проверителната комисия уведомява общото събрание на сдружението, а при данни за извършено престъпление и органите на прокуратурата.

Чл. 21 Не могат да бъдат избирани членове на настоятелството и на проверителната комисия лица, които са осъждани на лишаване от свобода за умишлени престъпления от общ характер.

Чл. 21а Членовете на настоятелството, включително председателят и секретарят, подават декларации за конфликт на интереси при условията и по реда на Закона за предотвратяване и разкриване на конфликт на интереси. Декларациите се обявяват на интернет страницата на сдружението.

**ИМУЩЕСТВО И ФИНАСИРАНЕ**

Чл. 22 Имуществото на сдружението се състои от масивна двуетажна сграда, право на собственост и от други вещни права, вземания, ценни книжа, други права и задължения.

Чл. 23 Сдружението набира средства от следните източници:

1. Членски внос;

2. Културно - просветна и информационна дейност;

3. Субсидия от държавния и общинските бюджети;

4. Наеми от движимо и недвижимо имущество;

5. Дарения, завещания;

6. Други приходи.

Чл. 24. Недвижимото и движимото имущество, собственост на сдружението, както и приходите от него не подлежат на принудително изпълнение освен на вземанията, произтичащи от трудови правоотношения.

Чл. 25 (1)Настоятелството изготвя годишния отчет за приходите и разходите, които се приемат от общото събрание.

(2)Отчета за изразходваните от бюджета средства се представя в общината, на чиято територия се намира сдружението.

**ПРЕКРАТЯВАНЕ**

Чл. 26 (1) Сдружението може да бъде прекратено по решение на общото събрание, вписано в регистъра на окръжния съд. То може да бъде прекратено с ликвидация или решение на окръжния съвет, ако:

1. Дейността му не се използва според целите и предмета на дейността на сдружението;

2. Имуществото му не се използва според целите и предмета на дейността на сдружението;

3. Е налице трайна невъзможност сдружението да действа или не развива дейност за периода от две години. В тези случаи министърът на културата изпраща сигнал до прокурора за констатирана липса на дейност на сдружението.

Уставът е приет с направените промени от общото събрание на членовете на Сдружение Народно читалище „Димитър Иванов Полянов - 1870” село Гарван на 19. 03. 2010 година.

**НАРОДНО ЧИТЕЛИЩЕ „ДИМИТЪР ИВАНОВ ПОЛЯНОВ - 1870“**

**с. Гарван, обл. Силистра, ул. „Първа“, № 14**

**е-mail: chitalishte\_garvan@abv.bg**

**ИЗВЪРШЕНИ ДЕЙНОСТИ ПО КАЛЕНДАРЕН ПЛАН**

**НА**

**НЧ „ДИМИТЪР ИВАНОВ ПОЛЯНОВ - 1870“,**

**СЕЛО ГАРВАН**

**ПРЕЗ 2019 ГОДИНА**

Читалищата в България са първите и най – старите организирани структури на гражданското общество в страната. Единодушно приемани като важни центрове на местните общности, те са традиционна и незаменима опора на националната ни култура. Преди години нашето читалище избра своята специфична мисия като пазител и разпространител на българската култура, съчетавайки традиционни, утвърдени и популярни дейности, и нови модерни стратегии за устойчиво развитие.

Целта, която си поставихме, бе да запазим идентичността на читалището като институция, но едновременно с това и жизнеността му, без да го превръщаме в музеен експонат. То да се развие като модерен – културен и информационен център.

Ръководейки се от поставените цели - да задоволява потребностите на гражданите, като създава, опазва и разпространява духовни ценности, да разкрива условия за общуване между общностите, да подпомага запазването на народните традиции и обичаи в Гарван и общината, с традиционните и новаторски форми то запази и доразви традиционните форми в своята дейност: художествена самодейност, празниците от народния календар, библиотечна дейност.

**Библиотечната дейност** е формата, чрез която читалището реализира задачата си за разширяване и обогатяване на знанията и интереса към наука, изкуство и култура у местното население.

В съзнанието си свързваме „библиотека” с мястото, откъдето можем да си вземем да прочетем книга, да потърсим специализирана литература, да разгледаме вестник или списание.

Библиотеката, в която днес влизаме, е нещо различно, нетрадиционно. Тя е модернизирана, оборудвана с компютри, предлагаща услуги, различни от тия, с които сме свикнали.

В момента нашата библиотека разполага със 14 205 тома литература – художествена литература, отраслова, детска художествена, детска отраслова. Стремежа ни е непрекъснато да обогатяваме фонда и с литература, която да задоволи потребностите на нашите читатели от всички възрасти.

Библиотеката към читалището увеличи своя фонд за отчетния период 01.01.-31.12.2019 година с общо 220 книги, като от новопостъпилите дарените книги са 189 на брой, набавените чрез абонамент са 6, а закупените - 25. Всички са заведени в Инвентарната книга на библиотеката и отразени в Книгата за движение на библиотечния фонд.

През 2019 година се извърши периодично прочистване на библиотечните фондове поради физически изхабени - 1 200 книги.

В края на отчетния период се извърши частична инвентаризация на библиотечния фонд.

През 2019 година регистрираните читатели са 31. Заетите библиотечни материали са 424 единици. Изводът, който си направихме е, че библиотеката с новата си визия, въпреки лошите демографски показатели за село Гарван, успява да се запази като интересно място за посещение, което осигурява не само възможности за учене през целия живот, но и като място за добра комуникация и социални контакти. За съжаление, интересът на редовните читатели в библиотеката намалява. През годината на отчетния период направихме целогодишен абонамент за вестниците „Вестник за градината”, „Най-смешното“ и списанията „Апетитно“, „Приказки с игри“, „Рисувай с Ина“ и „Сканди Забава“. Читалището се сдоби и с безплатен целогодишен абонамент на в-к „Хоби фермер“ и в-к „Тутракански бряг“. Основна наша задача трябва да остане търсенето на подходящи форми за привличането на повече хора в библиотеката.

**Художествената самодейност** през периода обхваща работата на постоянни и временни групи. Постоянни са женска и мъжка фолклорни групи и смесена фолклорна танцова група за автентични гарвански хора, а временните групи са коледарската и бразаерската групи.

Участия на самодейните колективи към читалището в различни фестивали и събори /национални, регионални и общински/ и завоюваните награди към тях:

- Плакет - 1 брой, Диплом - 1 брой и Грамота - 1 брой за Първа награда от участие на Георги Николов - солист на гайда към читалището в Национален фестивал за народно творчество „Фолклорна магия“,Банско, раздел „Фолклорни виртуози“, категория - над 18 години;

- Плакет - 1 брой, Диплом - 1 брой и Грамота - 1 брой за Втора награда от участие на Женска фолклорна група в Национален фестивал за народно творчество „Фолклорна магия“,Банско , раздел „Нашенски славей“, категория - над 18 години;

- Плакет - 1 брой, Диплом - 1 брой и Грамота - 1 брой за Трето място от участие на Смесена танцова група в Национален фестивал за народно творчество „Фолклорна магия“,Банско, раздел „Дръж се, земьо“ “, категория - над 18 години;

- Трета награда, 4 броя Грамоти и парична награда за участие на Женска фолклорна група, Мъжката фолклорна група и Смесената фолклорна група за автентичен фолклор в 50 Фолклорен събор „Златната гъдулка“, раздели „Изворен фолклор, певческа група“ и „Изворен фолклор - танцови групи“;

- 2 броя Грамоти от участия на Женска фолклорна група и Смесената танцова група за автентичен фолклор в XXVI-ти традиционен събор - надпяване „Беклемето“;

- 2 броя Грамоти и парични награди от участие на Женската фолклорна група и Мъжката фолклорна група към читалището в XI- ти хумористичен фестивал „Сребърна пее и се сме“, село Сребърна, община Силистра;

- Грамоти - 3 броя и парични награди от участия на Женската фолклорна група, Мъжка фолклорна група и Смесена фолклорна група във Фолклорен дунавски събор – 2019, село Гарван;

- Грамоти - 3 броя от участия на Женската фолклорна група, Мъжка фолклорна група и Смесена танцова група към читалището в XII-ти „Празник на водните лилии“, село Малък Преславец, община Главиница;

- Грамоти - 3 броя от участие на Женска фолклорна група, Мъжката фолклорна група и Смесената танцова група за автентичен фолклор към читалището във фолклорен събор „Край чешмата под върбата“, село Кайнарджа, община Кайнарджа.

- Грамоти - 3 броя и парични награди от участие на Женска фолклорна група, Мъжка фолклорна група и Смесена танцова група за автентичен фолклор към читалището в Общински фолклорен събор „Песни и танци от Добруджа“, село Ситово.

Освен изброените участия в международни, национални и регионални изяви, самодейците имат участия в месни изяви:

* Официално пресъздаване на ритуала „Къпане на царя на коледарската група“ - 07.01
* Пресъздаване на обичая „Бабинден“ - 21.01.
* Тържествено отбелязване на националния празник на България - Трети март
* Великденска работилница за боядисване на яйца по повод големия християнски празник Великден - 24.04.
* Тържествено отбелязване на Международния ден на детето „Първи юни“ - 01.06.
* Фолклорен дунавски събор - Гарван 2019 година - 02.06.
* Пресъздаване на ритуала „Зажънване“ - 03.07.
* „Фестивал на хляба“ - Гарван 2019 година - 03.07.
* Дядо Коледа на читалището раздава на най-малките деца на село Гарван подаръци и лакомства - 30.12.

През отчетния период в читалището продължават да действат следните групови форми:

* Кръжок „Креативност“ - работа с децата през ваканциите
* Кръжок „Аз мога“ - работилница за изработване на мартеници и работилница за боядисване на великденски яйца

Читалището през отчетния период взе участие в обучения, семинари и форуми:

* Участие на 27.02.2019 г. в работна среща с представители на читалищата от област Силистра, представители на НСИ и НАП организирана от РЕКИЦ „Читалища“ Силистра
* Участие на 19.06.2019 г. в работна информационна среща с представители на Държавен архив - Силистра, организирана от РЕКИЦ „Читалища“ Силистра
* Участие на 28.06.2019 г. в юбилейна Областна конференция „Хоризонти вчера - хоризонти днес“ и честване 60 години методическа дейност на Регионална библиотека „Партений Павлович“, град Силистра организирана от РБ „Партений Павлович“, град Силистра
* Участие в квалификационно обучение по Договор РД 11-00-142/14.05.2019 г. между МК и РБ „Партений Павлович“ по проект „Хоризонти вчера - хоризонти днес“ организирано от РБ „Партений Павлович“, град Силистра
* Участие на 07.11.2019 г. в Национален форум „Библиотеките днес и предизвикателствата през 21 век“ и 25 години от Манифеста на ЮНЕСКО и ИФЛА за обществените библиотеки , организиран от Фондация „Глобални библиотеки - България“ в град София

Читалището през 2019 година участва в две кампании:

* Кампания за информираност с раздаване на отпечатани брошури/ от читалището/ целящо предпазване на възрастното население от зачестилите телефонни измами.
* Провеждане на кампания за събиране на пластмасови капачки за рециклиране. Присъединяване към Национална кампания в България в помощ при закупуване на животоспасяващо медицинско оборудване за бебета и малки деца.

За 2019 година читалището е кандидатствало:

* Конкурсна сесия от Министерство на културата за финансова подкрепа на библиотеките при обновяване на фондовете им с книги и други информационни източници по програма „Българските библиотеки - съвременни центрове за четене и информираност“ за 2019 г.
* Проектна сесия от Министерство на културата за кандидатстване на читалищата за предоставяне на бюджетни средства за допълваща субсидирана бройка за народните читалища за 2020 г.
* Проектно предложение по процедура BG06RDNP001-19.209 - „МИГ Главиница - Ситово Крайдунавска Добруджа“ - мярка 19.05. „Проучване, съхраняване и оползотворяване на природните ресурси и културното наследство на територията на общините Главиница и Ситово“, Оперативна програма „Програма за развитие на селските райони“ . Проектно предложение на читалището „Зад нас е паметта на предците ни, пред нас са очите на децата ни“ , прието от оценителна комисия към Информационна система за управление и наблюдение на средствата от Европейски съюз ИСУН 2020.

**Административни услуги** на читалището през отчетния период са:

* Предоставяне за ползване на безплатен интернет от потребителите
* Копирни услуги
* Изготвяне на обяви, покани, поздравителни и благодарствени адреси, грамоти, траурни услуги

/възпоменание и скръбна вест/ и др.

* Сканиране и копиране на различни материали
* Проверка на здравен статус и изчисления на дължими

вноски към НАП

* Регистрация в различни сайтове в интернет
* Периодично обновяване на Фейсбук профила на читалището с актуални снимки и информация за различни събития
* Информация, свързана с интереси и хобита, възможност за отдих, туризъм и други.

Благодарности към всички членове на читалището, самодейците от женската и мъжка групи , доброволците, които помагаха в различни дейности към читалището и на спонсорите за подкрепата.

Всички ние заедно доказваме, че духовната култура и изкуство на които сме пазители, няма да остане в историята, докато я има институцията Читалище.

17.03.2020 г.

село Гарван

**НАРОДНО ЧИТАЛИЩЕ „ДИМИТЪР ИВАНОВ ПОЛЯНОВ - 1870”**

**село Гарван, община Ситово, област Силистра, улица „Първа” № 14,**

**е- meil: chitalishte\_garvan@abv.bg**

**ПЛАН**

**ЗА ДЕЙНОСТТА НА ЧИТАЛИЩЕТО**

**ПРЕЗ 2020 ГОДИНА**

*„Нека съхраним нашите български традиции и фолклор, за да пребъдем във времето“*

Настоящият план е разработен от екипа на читалището и цели подпомагане организирането и реализацията на комплекс от дейности, както и за повишаване активността на читалището за съхраняване на българските традиции, създаване на благоприятна среда за всички възрастови групи, ползващи услугите на читалището.

Утвърждаване на читалището като модерен, многопрофилен, многоцелеви и активен център със съществено значение за развитието на местното население, фактор за обогатяване местния културен живот, социална и образователна дейност, запазване на традициите, възпитанието в национално самосъзнание, осигуряване на достъп до информация.

**I. ОБЩА ХАРАКТЕРИСТИКА**

Народно читалище „Димитър Иванов Полянов - 1870”, село Гарван, община Ситово, област Силистра се утвърждава като значим културен център в населеното място, което съхранява българския дух и традиции и осъществява разнообразна културна дейност.

Читалището е традиционно, самоуправляващо се културно-просветно сдружение, което изпълнява културно-просветни задачи, съгласно Закона за народните читалища, вписано е в Регистъра на народните читалища към Министерство на културата и е юридическо лице с нестопанска цел.

**II. ОСНОВНА ЦЕЛ НА ЧИТАЛИЩЕТО**

1. Превръщане на Читалището в съвременен ефективен център, предлагащ удовлетворяване на всички потребители и интереси, свързани с духовното и културно израстване на населението, с приобщаването им към световното културно наследство и глобалното информационно общество.

2. Развитие и обогатяване на културния живот, социалната и образователната дейност в село Гарван, където осъществява дейността си.

3. Издирване, съхраняване, запазване и предаване на месните традиции и обичаи.

**III. ПОД ЦЕЛИ**

1. Уреждане и поддържане на библиотека, като обществен информационен и културен център, осигуряващ достъп на всички, читалня, както и създаване и поддържане на електронни информационни мрежи.

2. Задоволяване на информационни, развлекателни и образователни нужди на местното население.

3. Развиване и подпомагане на любителското художествено творчество.

4. Организиране на школи, кръжоци, клубове, курсове, кино- и видео показ, празненства, чествания, събори и други дейности.

5. Събиране и разпространение на знания за родния край.

6. Съхраняване и попълване на музейните колекции.

7.Обновяване и обогатяване на библиотечния фонд с традиционни /книжни/ и други носители на информация.

8. Предоставяне на компютърни и интернет услуги.

9. Утвърждаване на библиотеката, като единствен обществен информационен и културен център.

10.Дигитализация на стари документи и книги за архива на читалището.

11. Активно участие в проекти и програми.

.

**VI. ВИЗИЯ**

**Читалището – пазител на културните и духовните ценности на жителите на село Гарван.”**

**V. МИСИЯ**

Запазване на позициите на Народно читалище „Димитър Иванов Полянов - 1870“, село Гарван като съвременен културен, просветен и информационен център.

Читалището да работи за разпространяването на духовните ценности чрез развиване на творчески способности на хората от село Гарван, чрез формиране на културни потребности и траен интерес.

Насърчаване на социалното единство и солидарност между различните социални групи.

Превръщане на читалището в място за общуване, дарителски акции, културна и социална интеграция, включително и на хора в риск, неравностойно положение, етнически общности.

Засилване ролята и участието на читалището в местното самоуправление и формиране на активно гражданско общество.

**VI. ДЕЙНОСТИ**

**1**. **КУЛТУРНИ ДЕЙНОСТИ**

* Подготовка на коледарската и бразаерска група за обичаи на бъдни вечер.

Срок: 24. 12. 2019 г.

Отг. Председателят и ръководителите на групите

* Организиране и подготовка на подходяща програма за празненство по случай посрещането на Новата година.

Срок: края на м. Декември 2019 г.

Отговорник: Секретарят и библиотекарят

* Организиране и подготовка за обичая „Бабинден” и тържествено отпразнуване на Международният деня на жената - 8 – март.

Срок: 21. 01. и 08. 03. 2020 г.

Отг. Председателят, секретарят и библиотекарят

* Организиране на Мартенска работилница с участието на малки и големи за изработване на мартеници по случай празника.

Срок:01. 03. 2020 г.

Отг. :Секретарят, библиотекарят

* Продължаване на традицията започната през 2010 г. на 01 юни - Деня на детето - организиране на спортни игри, забавления и излети до отделни местности на територията на селото.

Срок: 01. 06. 2020 г.

Отг. Секретарят и библиотекарят

* Поддържане на връзката, организиране на срещи и честване на предстоящи празници между НЧ „Христо Ботев - 2008” - Габровско и НЧ „Димитър Иванов Полянов - 1870” село Гарван, община Ситово.

Срок: Постоянен

Отг. Председателят и секретарят

* Тържествено отбелязване 150 години от основаване на Народно читалище „Димитър Иванов Полянов - 1870“, село Гарван

Срок: Решение на ЧН

Отг. ЧН и Председателят

* Провеждане ежегодния „Фолклорен Дунавски събор“, село Гарван

Срок: м. Юни 2020 г. Отг. ЧН и Председателят

**2. БИБЛИОТЕЧНА И ИНФОРМАЦИОННА ДЕЙНОСТ**

Читалищната библиотека в село Гарван е културният институт, в който се събират, обработват, организират, съхраняват и предоставят за обществено ползване печатни и други произведения и информация, включително за книжовното и литературно културно наследство.

Тя осигурява правото на гражданите на село Гарван на равноправен и свободен достъп до информационно обслужване.

Библиотеката развива дейности свързани със създаването и поддържането на електронни информационни системи и превръщане на читалището в място за достъп до информация и комуникация за всеки.

Уреждането и поддържането на библиотеки е една от основните дейности за читалището, като полага усилия за доброто качество на предлаганите услуги.

Читалищната библиотека е обществена и има образователна, информационна и културна функция.

Осигуряване на библиотеката в читалището в общодостъпен център за библиотечно и информационно осигуряване на население.

Информиране, представяне и привличане на местното население за новите възможности на модерната библиотека.

* Представяне на ново постъпилата литература в библиотеката на читалището.

Срок: През годината

Отг. Библиотекарят

* Активно участие в инициативи, дейности и проекти за обогатяване на библиотечния фонд.

Срок: Постоянен

Отг. Библиотекарят

* Отчисляване на библиотечни единици.

Срок: Постоянен

Отг. Библиотекарят

* Подготвяне мултимедийни презентации и изготвяне на библиографски справки по зададени теми.

Срок: Постоянен

Отг. Библиотекарят

* Подреждане на тематични витрини /изложби, табла/ за исторически дати, творчество на автори с местно, национално или историческо значение; отбелязване на годишнини на български и световни писатели и творци.

Срок: м. Януари - м. Декември

Отг. Библиотекарят

* Съдействие между секретаря и библиотекаря в изработването и отпечатването на покани, грамоти, поздравителни адреси и др., както и в разработването на проекти за кандидатстване за финансиране.

Срок: Постоянен

Отг. Библиотекарят и секретарят

* Популяризиране и реализиране целите на програмата „Глобални библиотеки - България”.

Срок: Постоянен

Отг.Библиотекарят и секретарят

* Разширяване контактите и партньорството с институции, обществени организации, касаещи библиотечната дейност в област Силистра, НПО, сдружения, съюзи и библиотеки от страната за реализиране на съвместни проекти и програми.

Срок: Постоянен

Отг. Библиотекарят

* Изготвяне на примерна програма с мероприятия, дейности и забавления за обхващане на децата през ваканциите.

Срок: Постоянен

Отг. Библиотекарят

* Интернет и потребители - работа в информационния център по програма „Глобални библиотеки - България”

Срок: Постоянен

Отг. Библиотекарят

* „Лятна ваканция”- работа с деца и читатели

Срок: Юни - Септември

Отг. Библиотекарят

* Обучителни курсове за компютърна грамотност - групови и индивидуални

Срок: Постоянен

Отг. Библиотекарят към ФГББ

* Развитие на краеведска дейност за съхраняване на местните традиции и обичаи.

Срок: Постоянен

Отг. Библиотекарят и секретарят

* Ритмично подреждане на фонда за свободен достъп, с цел улеснено ползване от читателите.

Срок: Постоянен

Отг. Библиотекарят

* Регистрация на нови читатели

Срок: Постоянен

Отг. Библиотекарят

* Проучване и поддържане народните традиции на село Гарван и региона от исторически, етнографски и песенно-танцов характер.

Срок: Постоянен

Отг. Библиотекарят и секретарят

* Организиране на клубове по различни интереси и насрочване на мероприятия в читалището.

Срок: Постоянен

Отг. Библиотекарят

**3. МЕТОДИЧЕСКА ДЕЙНОСТ**

Участие при провеждането на мероприятия за повишаване на професионалната квалификация на работниците в читалището.

Срок: постоянен

Отг. Председателят

**4. ПРОФЕСИОНАЛНА КВАЛИФИКАЦИЯ**

Нови начини и форми за включване в професионални обучения, представяне на добри практики на други библиотеки.

Срок: Постоянен

Отг.Председателят

**5. ХУДОЖЕСТВЕНА САМОДЕЙНОСТ**

Целенасочена работа, насочена към опазване на фолклора и традиционното народно богатство и създаване на условия и възможност за тяхното развитие и популяризиране.

* Редовни репетиции със самодейните колективи към читалището.
* Женска фолклорна група за автентичен фолклор;
* Мъжка фолклорна група за автентичен фолклор;
* Смесена група за автентични хора

Отг. Председателят и ръководителите на групите

Време на провеждане: според графика

* Работа с временни групи и клубове.
* Коледарска група;
* Бразаерска група;

Отг. Председателят и ръководителите на групите

Време на провеждане: според графика

* Провеждане на обичайте „Фестивала на хляба” и откриването на жътвата - продължение на реализиран проект на читалището ”Мелницата на дядо – хляба на баба” през 2008 г.

Срок: м. юни - юли 2020 г.

Отг.: Председателят и секретарят и библиотекаря

* Участие в поне един от фестивалите в България по преценка на НЧ и самодейците, което участие да бъде съчетано и с 2-3 дни за почивка на самодейците. Също така и участия по месни и общински събори, концерти и надпявания.

Срок: През годината.

Отг.Председателят

* Откриване на творческия сезон 2019 - 2020 година.

Срок:Решение на ЧН

Отг. :Председателят

* Подбор на репертоар за женската и мъжката фолклорна група от песни и танци характерни за нашия край. Започване на репетиции с двете групи.

Срок: Постоянен

Отг.: Ръководителите на групите

* Изучаване и популяризиране местното ритуално наследство за възстановяване на традициите и обичаите.

Срок: Постоянен

Отг. Секретарят и библиотекарят

* Документиране на изяви и мероприятия на читалището с цел съхраняване и обогатяване на неговата история.

Срок: Постоянен

Отг. Секретарят и библиотекаря

**6. ОРГАНИЗАЦИОННА ДЕЙНОСТ**

* Провеждане редовно заседания на Настоятелството по въпроси касаещи дейността на читалището.

Срок: Постоянен

Отг. :Председателят

* Търсене на начини и средства от Настоятелството за моралното и материалното стимулиране на самодейците при изяви извън общината.

Срок: Постоянен

Отг. :Председателят

**7. ФИНАНСОВА ДЕЙНОСТ**

* Поддържане и развитие на материалната и материално-техническата база на читалището, чрез финансиране на основни и текущи ремонтни дейности от собствени приходи, средства от общинския бюджет и кандидатстване и реализиране на проекти.
* Използване целесъобразно приходите от рента, наеми, членски внос и други с решения на ЧН за необходимите разходи предвидени в бюджета с цел подобряване дейността на библиотеката, интернет връзката и самодейността.
* Разглеждане и приемане отчета за изразходваните пред периода средства от Настоятелството в свои заседания веднъж на три месеца.
* Провеждане задължително веднъж годишно на отчетно събрание, като предварително материалите са приети в заседание на ЧН и тогава предложени на ОС.

**Основната цел в работата на читалището през 2020 г. ще бъде към насочване на Читалището в притегателен център и място на изяви и оползотворяване на свободното време на хората в село Гарван.**

**ЗАБЕЛЕЖКА:**

**Планът за дейността на читалището за 2020 година е отворен за промени и допълнения.**

11 11. 2019 г. Председател на НЧ „Димитър Иванов Полянов - 1870”:

село Гарван /Веселин Неков/

**НАРОДНО ЧИТАЛИЩЕ „ДИМИТЪР ИВАНОВ ПОЛЯНОВ - 1870”**

**село Гарван, община Ситово, област Силистра, улица „Първа” № 14,**

**е- meil: chitalishte\_garvan@abv.bg**

**ПЛАН ЗА ДЕЙНОСТТА НА БИБЛИОТЕКАТА КЪМ**

**НАРОДНО ЧИТАЛИЩЕ „ДИМИТЪР ИВАНОВ ПОЛЯНОВ - 1870”,**

**СЕЛО ГАРВАН**

**ПРЕЗ 2020 ГОДИНА**

**1. ХАРАКТЕРИСТИКА**

Библиотеката при НЧ „Димитър Иванов Полянов - 1870” – село Гарван е неразривна част от читалището и всички събития се организират съвместно.

В процес на работа се разширява непрекъснато дейността й. За привличане на нови читатели и запазване на старите библиотеката ежегодно закупува литература, чиито избор е съобразен изцяло с интересите на четящите. Чрез информационно-обучителния център и фондация „Глобални библиотеки” при нас се предлагат безплатен публичен достъп до глобалното информационно общество. Библиотеката ни е и мястото, където чрез обучения потребителите могат да повишат компютърната си грамотност.

**2. ФУНКЦИИ**

Читалищната библиотека в село Гарван има функциите да събира, съхранява и предоставя за ползване целия библиотечен фонд; да извършва библиотечно-информационно обслужване; да извършва краеведска дейност; да съдейства за повишаване на образователното ниво, продължаващото образование, информираността, качеството на живот, социалната интеграция и разширяването на електронния достъп до информацията.

**3. ОСНОВНА ЦЕЛ НА БИБЛИОТЕКАТА**

Да има насоченост към бързо и качествено задоволяване на информационните, развлекателните и образователни нужди на населението на Гарван. Да се работи за утвърждаване на библиотеката като обществен, информационен и културен център, осигуряващ достъп за всички, включително и на лица в неравностойно положение.

**4. ОСНОВНИ ДЕЙНОСТИ**

**4.1. БИБЛИОТЕЧНО И ИНФОРМАЦИОННО ОБСЛУЖВАНЕ**

Читалищната библиотека в село Гарван е културният институт, който

осигурява правото на гражданите на равноправен и свободен достъп до информационно обслужване.

Библиотеката развива дейности свързани със създаването и поддържането на електронни информационни системи и превръщане на читалището в място за достъп до информация за всеки.

Уреждането и поддържането на библиотеки е една от основните дейности за читалището, като с това се полагат усилия за доброто качество на предлаганите услуги.

През 2020 година библиотеката към „НЧ „Димитър Иванов Полянов - 1870” изпълнява следните библиотечни и информационни дейности:

* работа с читатели.

Срок: постоянен

Отг.: библиотекарят

* работа с потребители на компютърната техника.

Срок: постоянен

Отг.: библиотекарят

* обогатяване и обновяване на библиотечния фонд чрез закупуване на нови книги и чрез дарения.

Срок: постоянен

Отг.: библиотекарят

* представяне на новопостъпилата литература в библиотеката на читалището.

Срок: постоянен

Отг.: библиотекарят

* популяризиране на библиотечния фонд – устно, чрез информационни витрини, чрез различни социални мрежи.

Срок: постоянен

Отг.: библиотекарят

* отчисляване на библиотечни единици.

Срок: постоянен

Отг.: библиотекарят

* популяризиране и реализиране целите на програмата „Глобални библиотеки - България”.

Срок: постоянен

Отг.:библиотекарят и секретарят

* поддръжка и актуализация на информацията във Facebook профила Читалище Село Гарван, както и в страницата към него Библиотека към НЧ „Димитър Иванов Полянов - 1870”, село Гарван

Срок: постоянен

Отг.: библиотекарят и секретарят

* съдействие между секретаря и библиотекаря в изработването и отпечатването на покани, грамоти, поздравителни адреси и др., както и в разработването на проекти за кандидатстване за финансиране.

Срок: постоянен

Отг.: библиотекарят и секретарят

* подготвяне на кръстословици, викторини, тестови задачи за предназначени

децата, посещаващи библиотеката през лятната ваканция.

Срок: постоянен

Отг.: библиотекарят

* изготвяне на примерна програма с мероприятия, дейности и забавления за обхващане на децата през ваканциите.

Срок: постоянен

Отг.: библиотекарят и секретарят

* разширяване контактите и партньорството с институции, обществени организации, касаещи библиотечната дейност в област Силистра, НПО, сдружения, съюзи и библиотеки от страната за реализиране на съвместни проекти и програми.

Срок: постоянен

Отг.: библиотекарят

* изпълняване плановите показатели за 2020 г.:

- брой читатели - 25

- брой раздадена литература - 200 тома

- набавена нова литература - 40 тома

Срок: 31.12.2020 г.

Отг.: библиотекар

**4.2. ОБРАЗОВАТЕЛНА И КУЛТУРНА ДЕЙНОСТ НА БИБЛИОТЕКАТА**

В съвременния свят библиотеката е не само информационен център. Днес всяка библиотека, както и нашата, е място за срещи между близки и приятели, място за развлечение, място, което осигурява възможност за обучение и надграждане на придобитите умения и знания.През 2019 година библиотеката ще цели чрез всички възможни съвременни форми да разкрива богатството на книгите и да поддържа импулса за разпространение на културните ценности.

В периода от 1 януари 2020 година до 31 декември 2020 година библиотеката в село Гарван ще реализира образователни и културни дейности като:

* провеждане на безплатни групови обучения по компютърна грамотност.

Срок: м.Февруари – м. Март

Отг.: библиотекарят

* провеждане на безплатни индивидуални обучения по компютърна грамотност.

Срок: постоянен

Отг.: библиотекарят

* подреждане на тематични витрини и табла по повод: исторически дати, автори с местно, национално или световно значение; отбелязвания на различни национални и международни празници /приложение: Бележити дати и събития – 2020/.

Срок: постоянен

Отг.: библиотекарят

* работа с кръжок „Креативност”.

Срок: м.Юни – м. Септември

Отг.: библиотекарят

* организиране на спортни игри и забавления за най-малките по повод 1 юни – Международния ден на детето.

Срок: 01.06.2020 г.

Отг.: секретарят и библиотекарят

* честване на 2 юни – Ден на Ботев и на загиналите за свободата и независимостта на България.

Срок: 02.06.2020 г.

Отг.: библиотекарят и секретарят

* подготвяне мултимедийни презентации и представяне пред аудитория.

Срок: постоянен

Отг.: библиотекарят

* гледане на филми по избор посредством мултимедията.

Срок: м.Юни – м. Септември

Отг.: библиотекарят

**ЗАБЕЛЕЖКА:**

**Програмата е отворена за промени и допълнения.**

Председател на НЧ „Д. Ив. Полянов - 1870” : Веселин Неков

**СПИСЪК НА ЧЛЕНОВЕТЕ**

**НА ЧИТАЛИЩНО НАСТОЯТЕЛСТВО**

**И ПРОВЕРИТЕЛНАТА КОМИСИЯ**

**ПРИ НЧ „ДИМИТЪР ИВАНОВ ПОЛЯНОВ - 1870“**

**СЕЛО ГАРВАН, ОБЛАСТ СИЛИСТРА**

|  |  |  |
| --- | --- | --- |
| **№НА РЕД** | **ИМЕ, ПРЕЗИМЕ И ФАМИЛИЯ** | **ДЛЪЖНОСТ В ЧИТАЛИЩНОТО РЪКОВОДСТВО** |
| 1. | Веселин Петров Неков | Председател на ЧН |
| 2. | Гинка Атанасова Макриева | Член на ЧН |
| 3. | Георги Недков Петров | Член на ЧН |
| 4. | Мариана Илиева Вълчева | Член на ЧН |
| 5. | Нела Господинова Стоянова | Член на ЧН |
| 6. | Татяна Иванова Неделчева | Председател на ПК |
| 7. | Стефка Кръстева Янкова | Член на ПК |
| 8. | Михаил Минчев Великов | Член на ПК |